नैतिक बोध Archives | Page 3 of 3 | जीवन का सत्य
October 21, 2017 By प्रस्तुत करता - पवन कुमार Leave a Comment
किसी वस्तु, विषय, धन या कार्य की सकारात्मक प्रगति एवं वृद्धि उसका विकास कहलाती है । विकास करना सभी इंसानों की प्रथम एवं उत्कृष्ट अभिलाषा होती है । अपनी बुद्धि, धन, शारीरिक बल, संसाधनों, विरासत, जायदाद एवं वस्तुओं का विकास तथा अपने सम्मान का विकास करना इन्सान की प्रथम एवं उत्कृष्ट अभिलाषाएं होती हैं । इन्सान द्वारा विकास करने की अभिलाषाओं के कारण ही समस्त संसार के इंसानों ने भिन्न-भिन्न प्रकार के अविष्कार किए तथा इस संसार को पाषाण युग से इस आधुनिक काल में परिवर्तित किया । कोई इन्सान अपने जीवन में विकास करने की अभिलाषा नहीं रखता तो वह मूर्ख, पागल अथवा आलसी इन्सान होता है या उसे जीवन के प्रति मोह नहीं होता । साधारण, असक्षम या अपाहिज इन्सान भी विकास करने की अभिलाषा अवश्य रखता है ।
इन्सान के जीवन में मुख्य चार प्रकार के विकास अत्यंत महत्वपूर्ण होते हैं । प्रथम महत्वपूर्ण विकास बौद्धिक विकास है जिसके अंतर्गत इन्सान अपनी बुद्धि, विवेक एवं अन्य मानसिक किर्याओं का विकास करके अपने जीवन निर्वाह के लायक खुद को सक्षम बनाता है । दूसरा महत्वपूर्ण विकास शारीरिक विकास है इसमें इन्सान स्वस्थ शरीर एवं परिश्रम करने की क्षमता एवं सक्षमता प्राप्त करने की अभिलाषा रखता है । तीसरा महत्वपूर्ण विकास आर्थिक विकास है जिसमें इन्सान कम से कम इतना धन अवश्य एकत्रित करने की अभिलाषा रखता है जिससे वह अपने परिवार का पालन-पोषण एवं अपने भविष्य को सुरक्षित कर सके । चौथा महत्वपूर्ण विकास सामाजिक प्रतिष्ठा का विकास है जिसमें समाज में अपनी स्थिति सुदृढ़ बनाकर अपना सम्मान स्थापित करना है ताकि आवश्यकता या मुसीबत के समय समाज सहायक की भूमिका अदा कर सके । यह चारों विकास इन्सान के जीवन को सफल एवं खुशहाल बनाते हैं । इन्सान को विकास करने के लिए उचित एवं महत्वपूर्ण तथ्यों को समझना भी आवश्यक है ।
बौद्धिक विकास इन्सान के जीवन की प्राथमिकता है तथा जीवन निर्वाह के लिए अत्यंत आवश्यक भी है । एकमात्र बुद्धि ही इन्सान की सच्ची हितैषी होती है जिसके बल पर वह संसार का कोई भी कार्य तथा अपने जीवन की सुरक्षा कर सकता है । बौद्धिक विकास का मूल आधार एकाग्रता है इन्सान यदि एकाग्रचित होकर अपने विषय की शिक्षा प्राप्त करे तथा अपने विवेक द्वारा मंथन करे तो वह अवश्य सफल होता है । एकाग्रता के बगैर बौद्धिक विकास असंभव है क्योंकि भटकती अथवा भ्रमित बुद्धि कभी पूर्ण विकास नहीं कर सकती जो भी विकास होगा वह अवश्य अधूरा रहेगा । बौद्धिक विकास के लिए उत्तम विचार एवं अनुभव मार्गदर्शन करते हैं जो पुस्तकों के अतिरिक्त किसी इन्सान से भी प्राप्त हो सकते हैं । श्रेष्ठ विचारों एवं अनुभव का जाति, धर्म या आयु से कोई सबंध नहीं होता इसके लिए दूसरे इंसानों को भेदभाव की दृष्टि से देखना नादानी होती है इसलिए भेदभाव त्यागकर जिस भी इन्सान से श्रेष्ठ विचार अथवा अनुभव प्राप्त हों शीघ्र ग्रहण करना ही बुद्धिमानी होती है । मनोरंजन मानसिक शांति के लिए आवश्यक है परन्तु अधिक मनोरंजन बुद्धि भ्रष्ट करता है जिसका त्याग ही उचित होता है । कोई घनिष्ट इन्सान बुद्धि भ्रमित करे या बौद्धिक विकास में बाधा उत्प्न्न करे उसका त्याग करना ही उचित होता है क्योंकि वह मित्र होकर भी कार्य शत्रु का ही करता है ।
शारीरिक विकास इन्सान के जीवन की दूसरी महत्वपूर्ण आवश्यकता है क्योंकि परिश्रम के लिए सक्षम एवं स्वस्थ शरीर ही इन्सान के जीवन की आवश्यकताओं की पूर्ति कर सकता है । शरीर परिश्रम के लिए सक्षम ना हो या पूर्ण स्वस्थ ना हो अथवा इन्सान स्वभाविक रूप से आलसी हो तो वह जीवन में पूर्ण विकास नहीं कर सकता । स्वस्थ शरीर के लिए पौष्टिक आहार के साथ संतुलित मात्रा का ध्यान रखना भी आवश्यक है क्योंकि अधिक मात्रा में किया हुआ भोजन आलसी बनाता है तथा वजन बढ़ाकर शारीरिक चुस्ती-फुर्ती को बधित करता है । स्वास्थ्य का ध्यान रखने के लिए स्वाद पर नियन्त्रण करना आवश्यक है क्योंकि अधिकतर बिमारियों का कारण एवं शारीर के लिए हानिकारक होने का श्रेय स्वाद को ही प्राप्त है जिसके चक्कर में इन्सान अपनी सुधबुध खोकर अंजाम की परवाह किए बगैर भोजन पर टूट पड़ता है । नशीले पदार्थों का सेवन करने वाला इन्सान भी अपने जीवन में पूर्ण विकास नहीं कर सकता क्योंकि नशा शरीर एवं बुद्धि दोनों को भ्रष्ट अवश्य करता है ।
आर्थिक विकास सुखी जीवन का आधार है क्योंकि समय के साथ बढती महंगाई में आर्थिक विकास ना करने से भविष्य अभावग्रस्त हो जाता है । आर्थिक विकास के लिए परिश्रम के अतिरिक्त अपने विषय या कार्य की नवीनतम तकनीक एवं जानकारी का उपयोग करना आवश्यक है । आधुनिक वर्तमान समय में जो इन्सान पुरानी तकनीक या वस्तुओं एवं कार्यों तक सीमित रहता है उसका आर्थिक विकास होना लगभग असंभव है । आमदनी में वृद्धि ना कर सकने पर खर्च पर नियन्त्रण करके भी धीरे-धीरे विकास हो सकता है । आर्थिक तंगी का मुख्य कारण दिखावा है जिसके लिए बहुमूल्य उपकरणों, संसाधनों एवं वाहनों का उपयोग करके खुद को समाज में सम्मानित समझना मूर्खता है । दिखावे से सिर्फ दूसरों के मन में ईर्षा एवं चोरों में मन में आकर्षण उत्पन्न होता है ।
समाज में अपनी प्रतिष्ठा का विकास करने का कारण सम्मान प्राप्त करना है जिसका लाभ मुसीबत में होता है । मुसीबत के समय प्रतिष्ठित एवं सम्मानित इन्सान को समाज द्वारा पूर्ण सहयोग प्राप्त होता है । असफल, नाकारा या आलसी इन्सान को समाज से कभी सहयोग प्राप्त नहीं होता अथवा अल्प मात्रा में सहायता प्राप्त होती है । समाज के साथ सहयोग करने एवं सामाजिक कार्यक्रमों में हिस्सा लेने से समाज में इन्सान की स्थिति सरलता से स्थापित हो जाती है । समाज में सम्मान इन्सान के श्रेष्ठ विचारों एवं संस्कारों का होता है जिसके लिए किसी प्रकार का धन खर्च करने की आवश्यकता नहीं होती । नैतिक आचरण, व्यवहार कुशलता, मधुर भाषा एवं शांत स्वभाव इन्सान को श्रेष्ठ बनाने के साथ सफलता, सम्मान एवं समृद्धि प्राप्त करने में भी सहायक होते हैं ।
जीवन में विकास करने की अभिलाषा हो तो सर्वप्रथम अपने विचारों का विकास करना आवश्यक है । रुढ़िवादी प्रथाओं एवं संकीर्ण मानसिकता इन्सान को कभी पूर्ण विकास नहीं करने देती । विकास करने के लिए समय का सम्मान करना बहुत आवश्यक है क्योंकि समय बर्बाद करके कोई भी इन्सान कभी सफल नहीं होता । विकास करने के लिए अपने एवं सबंधित इंसानों को परखना भी आवश्यक है जो विकास में विघ्न उत्पन्न करे उसका शीघ्र त्याग करना श्रेष्ठ होता है । अपनी आदतों एवं मन की चंचलता को वश में करके ही इन्सान विकास कर सकता है क्योंकि जो इन्सान अपनी आदतों एवं मन को वश में नहीं कर सकता वह दूसरों को प्रभावित कैसे कर सकता है । चंचल मन एवं बुरी आदतें इन्सान के विनाश का कारण भी बन जाती हैं ।
दृष्टिकोण पर सुविचार
किसी भी विषय या वस्तु के अनेक कोण, भाग, हिस्से अथवा पहलू होते हैं। इन्सान की दृष्टि में जो भी कोण, भाग, हिस्सा अथवा पहलू स्पष्ट हो जाए अथवा उसे समझ आ जाए जिस पर वह विचार एंव टिप्पणी कर सकता है वह उसका दृष्टिकोण कहलाता है। दृष्टिकोण अर्थात इन्सान के देखने एंव समझने का नजरिया। दृष्टिकोण इन्सान के जीवन का अत्यंत महत्वपूर्ण विषय है क्योंकि इन्सान के दृष्टिकोण पर ही उसके जीवन की प्रगति एंव सम्मान निर्भर करते हैं। एक ही विषय पर अलग-अलग इंसानों के अलग-अलग दृष्टिकोण होते हैं जिसके कारण सभी अपने दृष्टिकोण अनुसार उस विषय के प्रति गंभीर एंव किर्याशील होते हैं। दृष्टिकोण विषय को महत्व प्रदान करता है इसलिए इन्सान अपने दृष्टिकोण अनुसार आकर्षित होकर विषय को महत्व देता है या उसका विरोध करता है।
किसी भी विषय के अनेक दृष्टिकोण होते हैं जिनमें प्रनुख हैं सकारात्मक दृष्टिकोण, नकारात्मक दृष्टिकोण एंव साधारण दृष्टिकोण। सकारात्मक एंव नकारात्मक भी प्रतिशत अनुसार विभिन्न होते जाते हैं जैसे अत्यंत, सामान्य अथवा अल्प। उदाहरण हेतुः अत्यंत सकारात्मक दृष्टिकोण वाले इन्सान की दृष्टि में धन संसार की सबसे अनमोल वस्तु है वह धन को ईश्वर की तरह पूजता है यह लोभ की पराकाष्ठा होती है। सामान्य सकारात्मक दृष्टिकोण में धन जीवन का आधार है। अल्प सकारात्मक दृष्टिकोण में धन मात्र जीवन की आवश्यकता पूर्ति का साधन है। साधारण दृष्टिकोण में धन वस्तुएं आदान-प्रदान करने का माध्यम है। अल्प नकारात्मक दृष्टिकोण में धन आपसी मन-मुटाव का कारण होता है। सामान्य नकारात्मक दृष्टिकोण में धन आपसी फूट एंव लड़ाई का कारण हो जाता है। अत्यंत नकारात्मक दृष्टिकोण अनुसार धन बर्बादी का कारण भी होता है जिसके कारण लूट, हत्याएं, डकैती एंव विश्वासघात होते हैं यह वैराग्य प्राप्त संतो का दृष्टिकोण होता है। लोभ से वैराग्य तक धन के प्रति सभी का दृष्टिकोण परिवर्तित हो जाता है इसमें धन का कोई कसूर नहीं है यह मात्र दृष्टिकोण परिवर्तन है।
इन्सान के जीवन में अनेकों विषय हैं परन्तु जो विषय जीवन से सबंधित होते हैं जिनके प्रभावित होने से इन्सान का जीवन प्रभावित होता है वह अत्यंत महत्वपूर्ण होते हैं जैसे शिक्षा, कर्म, परिवार, रिश्ते इत्यादि। सामान्य महत्वपूर्ण विषय जो इन्सान के जीवन से जुड़े होते हैं जिनके प्रभावित होने से इन्सान के जीवन पर सामान्य प्रभाव पड़ता है जैसे मित्र, धर्म, समाज, देश इत्यादि। साधारण विषय जिनके प्रभावित होने से इन्सान के जीवन पर ना के बराबर प्रभाव पड़ता है जैसे खेल, मनोरंजन के अन्य साधन, राजनीती, अपराध इत्यादि। जैसा महत्वपूर्ण विषय हो उस पर इन्सान के दृष्टिकोण का वैसा ही प्रभाव पड़ता है क्योंकि इन्सान दृष्टिकोण के अनुसार ही विषय के प्रति कर्तव्यनिष्ठ होता है।
सकारात्मक दृष्टिकोण में शिक्षा, कर्म, परिवार, रिश्ते जीवन का आधार हैं जिनके प्रति इन्सान कर्तव्य समझकर पूर्ण निष्ठा से समर्पित हो जाता है। साधारण दृष्टिकोण में शिक्षा, कर्म, परिवार, रिश्ते जीवन की आवश्यकता हैं जिन्हें इन्सान आवश्यकता अनुसार निभाता है। नकारात्मक दृष्टिकोण में शिक्षा, कर्म, परिवार, रिश्ते निभाना इन्सान की मजबूरी है यदि इनके बगैर जीवन निर्वाह हो जाए तो वह इनका त्याग भी कर देते हैं। खिलाडी के लिए खेल महत्वपूर्ण विषय है क्योंकि खेल पर ही उसका भविष्य निर्भर करता है इसलिए उसका दृष्टिकोण खेल के प्रति सकारात्मक होता है। जो इन्सान खेल को मनोरंजन एंव समय व्यतीत करने का साधन समझते हैं उनका दृष्टिकोण खेल के प्रति साधारण होता है। जो इन्सान खेल को समय की बर्बादी समझते हैं उनका दृष्टिकोण खेल के प्रति नकारात्मक होता है। खिलाडी के लिए खेल कर्म है, दर्शक के लिए खेल मनोरंजन है एंव अन्य के लिए समय की बर्बादी है यह विभिन्नता आवश्यकता तथा दृष्टिकोण के कारण ही होती है।
एक बार पांच दृष्टिहीन इंसानों को एक हाथी के समीप उसका आकार समझने के लिए ले जाया गया जब उनसे हाथी के विषय में पूछा गया तो सबका उत्तर अलग-अलग था। एक ने हाथी को पाईप के समान बताया क्योंकि उसके हाथ हाथी की सूंड पर पहूँचे थे। दूसरे ने हाथी को खम्बे जैसा बताया क्योंकि उसके हाथों में हाथी का पैर आया था। तीसरे ने हाथी का आकार रस्सी के समान बताया क्योंकि उसके हाथों में पूँछ आई थी। चौथे ने हाथी का आकार दीवार जैसा बताया क्योंकि उसके हाथ हाथी के विशाल पेट सहला रहे थे। पाँचवे ने हाथी को पत्ते जैसा बताया क्योंकि उसके हाथों में हाथी का कान आया था। यह विभिन्नता दृष्टिहीनता के कारण अवश्य थी परन्तु उन दृष्टिहीन इंसानों ने आपस में विचार विमर्श करके हाथी की पूर्ण समीक्षा करी होती तो उन्हें उचित आकार का ज्ञान अवश्य हो जाता। इस कहानी से स्पष्ट होता है कि जब खुद समझ ना आए तो दूसरों से विचार करके तथा विषय की पूर्ण समीक्षा करके ही अपना दृष्टिकोण निर्धारित करना श्रेष्ठ होता है।
कोई भी इन्सान किसी भी विषय, वस्तु या इन्सान के प्रति जब बिना विचार किए अपना दृष्टिकोण निश्चित कर लेता है तो वह दृष्टिहीन की तरह निर्णय लेता है। किसी के प्रति नकारात्मक दृष्टिकोण निश्चित होने पर उसकी सभी अच्छाईयाँ दिखाई देना समाप्त हो जाती हैं। सकारात्मक दृष्टिकोण जिस के प्रति हो जाए इन्सान उस पर पूर्ण विश्वास करता है जिसके कारण विश्वासघात होने की स्थिति उत्पन्न हो जाती है। परिवर्तन प्राकृति का नियम है इसलिए इन्सान के विचार आवश्यकता अनुसार परिवर्तित होते रहते हैं। बुरा इन्सान अच्छा बनना कठिन है परन्तु अच्छा इन्सान किसी भी समय बुरा बन सकता है क्योंकि अच्छे कार्यों से परिश्रम द्वारा प्राप्ति है तथा बुरे कार्यों से सरल, शीघ्र एंव बिना परिश्रम प्राप्ति हो जाती है। इन्सान के लोभ में जब भी वृद्धि हो जाती है वह अच्छाई का त्याग करके बुराई के रास्ते पर चल देता है।
किसी विषय या वस्तु के प्रति विचार करके तथा सोच-समझ कर अपना दृष्टिकोण निश्चित करना अनुचित नहीं है क्योंकि विषय या वस्तु स्थिर होते हैं। इन्सान चंचल प्रवृति है जिसका मन एंव विचार सदैव चलायमान रहते हैं इसलिए इन्सान के प्रति दृष्टिकोण में परिवर्तन की गुंजाइश रखना आवश्यक है अन्यथा हानि होने की स्थिति उत्पन्न हो सकती है। अच्छे इन्सान में भी कुछ बुराईयाँ अवश्य होती हैं तथा बुरे इन्सान में भी कुछ अच्छाईयाँ अवश्य होती हैं इसलिए सभी दृष्टिकोणों से अवलोकन करने के पश्चात ही निर्णय लेना श्रेष्ठ होता है।